ຄວາມຮຸນແຮງໃນອິຣັກວັນຈັນມື້ນີ້ ໄດ້ສັງຫານຢ່າງ​ນ້ອຍ 6 ຄົນ
ເຫດ​ຮ້າຍ​ໃນ​ຄັ້ງ​ວັນ​ຈັນ​ມື້ນີ້​ແມ່ນຕິດຕາມ​ມາ​ຫຼັງຈາກ​ຄວາມ​ຮຸນ​ແຮງທີ່​ເກີດ​ຂຶ້ນ​ໃນ​ວັນ ພະຫັດ​ທີ່​ຜ່ານ​ມາ​ຊຶ່ງພາ​ໃຫ້​ມີ 70 ຄົນ​ເສຍຊີວິດ​.
ທາງການອິຣັກກ່າວວ່າຜູ້ທີ່ໂຈມຕີສະລະຊີບທີ່ລະເບີດຕົວເອງໃນວັນຈັນມື້ນີ້ ໃກ້ໆກັບ ກະຊວງພາຍໃນທີ່ພາກກາງແບກແດດ ທີ່ສັງຫານຢ່າງນ້ອຍ 6 ຄົນ ທາງການຍັງກ່າວ ອີກວ່າ ມີສິບກວ່າຄົນໄດ້ຮັບບາດເຈັບຈາກເຫດການຄັ້ງນີ້ ພວກທີ່ເຫັນເຫດການກ່າວວ່າ ນັກສັງຫານສະລະຊີບໄດ້ລະເບີດລົດຄັນນຶ່ງທີ່ຢູ່ໃກ້ໆ ກັບດ່ານກວດກາ ໃນເວລາທີ່ຄົນໄປລ້າໄປການໃນຕອນເຊົ້ານັ້ນ ເຫດຮ້າຍໃນຄັ້ງວັນຈັນມື້ນີ້ແມ່ນຕິດຕາມມາຫຼັງຈາກຄວາມຮຸນແຮງທີ່ເກີດຂຶ້ນໃນວັນ ພະຫັດທີ່ຜ່ານມາຊຶ່ງພາໃຫ້ມີ 70 ຄົນເສຍຊີວິດແລະເກືອບເຖິງ 200 ຄົນໄດ້ຮັບ ບາດເຈັບ ໃນເຫດການໂຈມຕີທີ່ປະສານງານກັນເປັນຢ່າງດີ ເມື່ອຄັ້ງວັນພະຫັດ ຜ່ານມານັ້ນແມ່ນຮວມທັງ ການວາງລະເບີດລົດ, ລະເບີດຂ້າງທາງແລະລະເບີດມືນໍາ ຊຶ່ງເປັນການໂຈມຕີທີ່ຮ້າຍແຮງສຸດໃນເດືອນ ການວາງລະເບີດດັ່ງກ່າວນັ້ນແມ່ນໄດ້ເກີດຂຶ້ນພາຍໃນ 2-3 ມື້ຫຼັງຈາກທີ່ ກອງກໍາລັງ ທະຫານສະຫະລັດໄດ້ເສັດສິ້ນພະລະກິດຖອນອອກຈາກອິຣັກນັ້ນ